فى حجات كده زهقت منها مش عايز اشوفها بعد الثورة خالص بقولها فاكس من دلوقتى :
- فاكس حفلات تامر حسنى تماما ، مش طلباها نحنحة ..انا شايف انو يعتزل و اغانيه توبقا عاملة زى عبد الحليم كده و نعد نقول يا سلام ايام قبل الثورة و كده و شكرا .. يا اما يغير من اسلوبه ، شكله ، لونه ، ريحته و موسيقته.
- فاكس المقسوم و بس فى الاغانى المصرية ، كفاية بقى بقالنا 30 سنة على نفس الرتم ده .. و فاكس بردو استخدام التكنو بشكل اى كلام فى الاغانى العربى و الرتم الاسبانى ، يعنى من الاخر فاكس اغانى عمرو دياب دى بقى مش طلباها اغانى افراح و حب و حبت و بيحب يا اما يغيير من شكله و لونه و ريحته و موسيقته .. الدنيا فيها حجات تانية بردو مش لازم كل ماجى اغنّى اغانى وطنية مالقيش غير اغانى حرب 73 و اوبريت اخترناك اخترناك ..عازين موسيقى جديدة و قشطة مش مشكلة حتة مقسوم فى النص كده.. لكن مش الاغنية كلها على نفس النغمة.
- فاكس افلام السبكى .. خلاص ضحكنا كتير و هزرنا كتير و رقصنا لحد ما وسطنا اتلخلع و البلد "بايئت" اوى و هدف الافلام (اللى من غير هدف) اتحقق و شكرا كده.. عايزين فيلم واحد للسبكى فى السنة .. كوميدى خفيف كده نفتكر بيه افلام قبل الثورة زى فيلم "بون سواريه"
- فاكس تماما بقى اى فيلم او مسلسل تعبان عن الثورة ، و الله العظيم يا جماعة الصورة و الحكاية اهم حاجة فى تاريخ الثورة و انا بصراحة مش عايز فيلم تعبان يعبر عن الفترة اللى انا عشتها دى .. و لا مسلسل من بتوع الصريخ و الصويت و العويل .. مش عايز فيلم يتكلم عن الثورة الا لو كان اولا صورة ديجيتل نضيفة و ثانيا محترم و مصروف عليه .. شغل افلام الرصاصة لسّا فى جيبى ده فاكس ..
- فاكس المؤثرات الصوتية و الضوئية اللى فى افلام خالد يوسف ، خليك بعيد عن الاخراج الامريكانى و الانفجارات و الكلام ده بيبوظ الفيلم ، اه و نصيحة لوجه الله بلاش غاد عبد الرازق تعمل دور واحدة كانت من الثوار فى التحرير .. ممكن تعمل دور واحدة من النظام السابق.. خلينا طيبين احسن و بلاش شماتة ..
- فاكس الاوبريتات و الاستعرضات الهابطة اللى بنعملها دى فى اى احتفالية ، مش عايز اشوف الجيش فى الآخر متورط انه يعمل حفلات افتتاح المهرجانات و البطولات ، الجيش ورا حجات اهم من كده ، يا اما نعمل فرق استعراضية محترمة كده و نجيب ناس بتعرف تعمل ابهار و حفلات يا اما كفاية بقى شغل التمانينات ده و نفس الحركات و نفس البلاهة.
- فاكس كاميرات البيتا كام فى التليفزيون اللى هى نفس بتاعة المسلسلات دى ، عايزين التلفزيون المصرى يبقا ديجيتال و ارسالة 16:9 حلو كده .. عايز اشوف بلدى بالhigh definition كاميرا مش باسلوب الاضاءة التعبان ده .. و الشباشب اللى بيلبسوها المذيعات ..و يا ريت نلغى القناة الثالثة…
- فاكس الدورى المصرى ، و فاكس اسعار اللعيبة الفظيعة دى ، و فاكس كل فرق الشركات فى الدورى و فرقة الشرطة و طلائع الجيش و فرق البترول و الاسمنت ، عايزين الفلوس دى كلها تروح فى مراكز الشباب و نجيب اللعيبة اللى فوق 30 سنة دى بدل ماتعلب فى الدورى تشوفلها شغلانه تدير بيها المراكز دى و تطلعلنا ناشئين عشان نوصل كاس العالم و فى كل الرياضات ..ان شاء الله.
- فاكس فرقة الموسيقية العسكرية بالشكل الحالى ، بصراحة مع كل الاحترام للقائمين على الفرقة بس مستوى الموسيقى اللى انا باسمعه منها مش حلو ، و ساعات بيكون نشاذ (كتير من الاحيان)..ارجوكم الفرقة دى واجهة مشرفة و بتستخدم فى دول العالم عشان تزود من الحس الوطنى.
- فاكس مجمع التحرير ، كفاية بقى مركزية فى حياة كل المصريين ، مش شايف اننا نهده ، بس ممكن يبقا جزء من عملية تطوير الميدان و يبقا فى متحف لثورة 25 يناير ، المصالح الحكومية دى كلها لازم تتنقل او تتحول للحكومة الالكترونية
- فاكس حوار ممنوع الاقتراب او التصوير ده ، احنا مش فى سجن و ايام الرئيس السابق كان على جوجل كانت الناس بتستمتع انها تتفرج على قصور الرئاسة المصرية من فوق و كأنها حلم ان الواحد يخشها ، عايزين نحول القصور دى لمتاحف ، ايه يعنى ما البيت الابيض بيفتح ابوابه يوم فى الاسبوع للرحلات و كده .. مش عيب و لا حرام .. و بعدين لو رئيس الجمهورية منتخب فعلا من الشعب حايخاف ليه لما شعبه اللى انتخبه يزور مكتبه و قصرة ، حتى يعرف ايه مسئولياته و كيفية المخاطبة معاه و تاريخ بلاده ..
- فاكس الاسوار حوالين الحدائق العامة ، انا الموضوع ده بينرفزنى جدا .. ايه حوار يعنى ان كل حديقة محترمة بأسم سوزان مبارك تبقا بسور .. موضوع مستفز جدا … طب عاملينها ليه طيب .. ايه الغتاته دى صحيح .. و بعدين تقولو زحمة .. ماهى الناس على طول على الارصفة و الشوارع يا اما القهاوى .. ما تفتحو الحدائق العامة دى و لا مافيش غير حديقة الازهر اللى بفلوس .. يا ساتر .. حاجة مستفزة فعلا..
- فاكس المجالس المحلية ، فعلا عمرى فى حياتى ما عرفت مكان المجلس المجلى بتاعى فين و لا بيعمل ايه و لا مين بينتخبه و لا ايه نظامه ده .. حاجة كده ماحدش فهملها حاجة مع انها اساسية فى كل حى لأنها هى اللى بتنظم الشكل و الصيانة و الفعاليات داخل الحى الواحد، و لكن بسبب المركزية و ان مافيش مسئول "مسئول" فعلا عن انه ياخد قرارات اللى لما اللى فوق يكلمه ففقدت دورها تماما ..
- فاكس الدعايات القماش ، حاجة قديمة اوى ، عايزين اعلانات محترمة عن المرشحين مش جو الافراح ده و بتاع قماش كده شكلها قذر متعلقة ما بين المبانى .. ممنوع الدعايات القماش .. هو كده
كلها حجات جت على دماغى كده .. حجات شكلية طبعا ، بس و الله ليها تأثير على نفسية الواحد ..
اهوه تغيير و السلام ..